[{"text_idx": "#000000", "text": "Zortzi kooperatibek osatzen dugu Fagor Taldea"}, {"text_idx": "#000004", "text": "Debagoiena eskualde adimentsu, inklusibo eta klimatikoki neutroa izatea lortze bidean, trantsizio energetikoaren erronka lehentasuna da. Aldaketa klimatikoa eragiten duten faktoreen artean nabarmena da erregai fosiletan oinarritutako eta kontsumo maila intentsiboko eredu energetikoa."}, {"text_idx": "#000006", "text": "\u201cerlojupeko eraldaketa\u201d eman beharko da eta hurrengo hamarkada gakoa izango da horretarako. Datozen 10 urteetan hartzen diren, edota hartzen ez diren erabakiek, gure zibilizazioaren etorkizuna baldintzatuko dute."}, {"text_idx": "#000008", "text": "2017an Bagarak LKSren eskutik egindako ikerketak adierazten zuen, (2014an) Debagoieneko herritarrei dagokien CO2 isurketa maila inguruko beste lurraldeetako herritarrena baina altuagoa zela. Europako lurraldeetan gehien isurtzen zutenen artean, 3. herrialdearen parekoa litzateke.\nUdalsareak eskainitako datuen arabera, 2019an Debagoienean ekoiztutako energiaren portzentajea, beraz burujabetza maila, %5,2koa da. Bertan ekoizten den energia hau, berriztagarrietan oinarritua dago, bestelako energia iturririk ez dagoelako eskualdean. Beste modu batera esanda, Debagoienean kontsumitzen den energiaren %94,8a gure mugetatik kanpo dator."}, {"text_idx": "#000009", "text": "Testuingurua hori izanik, 2020an Debagoiena 2030en Gobernu Batzordeak erabaki zuen Debagoienean iraunkorra eta berriztagarria izango den eredu energetikoa sustatzea: nagusiki sorkuntza berriztagarria, autokontsumoa, efizientzia eta sentsibilizazioa bezalako esparruak landuz."}, {"text_idx": "#000010", "text": "Debagoienean iraunkorra eta berriztagarria izango den eredu energetikoa sustatzeko bi urtez luzatu den prozesu bat garatu da, prozesu partekatua eta kolektiboa izan dena. Hala, sektorean lanean ari diren erakundeetako ordezkariekin elkarrizketak egin dira, interpretazio kolektiboak ere bai, eta baita ikerketa, legedi eta abarren arakatze sakonak ere. Lanketa horren emaitza da gaur aurkeztu dena."}, {"text_idx": "#000011", "text": "Hain zuzen ere, Energiaren Euskal Erakundeko zuzendari In\u0303igo Ansolak txalotu egin du Debagoiena 2030ek azken bi urteotan egindako lana. Bere esanetan, \u201chau ez da gauetik egunera egiten den zerbait eta gaur hemen bagaude da hausnarketa baten ondorioz sortu diren proiektu zehatzak aurkezteko\u201d."}, {"text_idx": "#000012", "text": "Lanketa bera elkarlanean egin den moduan, gaur aurkeztu den proposamenaren bueltan Debagoieneko 50 eragilek hartuko dute parte. Aurkezpenean hitza hartu dute horietako eragile batzuek eta hain zuzen ere, elkarlan horren beharra azpimarratu dute guztiek ere. Esaterako, Bergarako alkate Gorka Artolaren esanetan, azken bi urte hauetan bizi izandakoak, \u201cetorkizuneko erronken aurrean elkarlana eta erantzun publiko-komunitarioa ezinbestekoak direla berrestera eraman gaituzte\u201d. Ideia horretan sakondu du baita ere Debagoiena 2030 ekimeneko sustatzaile nagusi den Fagor Taldeko presidente Joxean Alustizak: \u201cLankidetza publiko-pribatu zabal batek komunitatearen sentsibilizazioan eta aktibazioan eragiteko aukerak biderkatzen ditu\u201d. Debagoiena 2030 ekimeneko Aritz Ameztegik ere gogoratu du, bakoitzak bere aldetik lortuko lituzkeen emaitzak hobetzeko bidea dela elkarlana."}, {"text_idx": "#000013", "text": "Arrasateko alkate Maria Ubarretxenak ere \u201cdenok helburu bera ipar hartuta\u201d bat egitearen ideia azpimarratu du: \u201cEredu guztiak dira onak eta beharrezkoak, eta trantsizio energetikoan aurrera egiteko denak babesten ditugu\u201d. Azkenik, hezkuntza arloko ordezkari gisa ekitaldian parte hartu duen On\u0303atiko Urgain ikastetxeko Lukene Igartuak azaldu du \u201cetorkizuneko gizartea osatuko duten pertsonak ikastetxeetan daudela orain eta horregatik dela garrantzitsua eskoletan trantsizio energetikoa lantzea\u201d. Esku-hartze proposamen hau osatzen duten zortzi proiektutatik baten hartuko dute parte Debagoieneko ikastetxeek."}, {"text_idx": "#000014", "text": "\u2018Eraginez piztu\u2019: Trantsizio Energetikorako esku-hartze proposamena"}, {"text_idx": "#000015", "text": "Zortzi proiektuk osatzen dute esku-hartze proposamena eta 50 dira guztira modu batera edo bestera proiektu sistema honen parte diren eragileak. Hau guztia aurrera eramateko 350.000 euro inbertituko dira: %83 jarriko du D2030ek; %14 Debagoieneko Udalek eta %3 Debagoieneko Garapen Agentziak."}, {"text_idx": "#000016", "text": "Helburuaren konplexutasuna eta hedadura kontuan hartuz, lehen fase batean eremu hiritarreko \u2013etxebizitza eta eraikinak\u2013 energia eredua eraldatzea lehenetsi da, esku-hartze proposamena horren isla delarik. Proposamen honetan, energia berriztagarrien sorkuntza eta kontsumoa sustatzea edo eraikinen energia kontsumoa murriztea helburu duten, edota izaera transbertsalagoa daukaten proiektuak aurkitu daitezke."}, {"text_idx": "#000017", "text": "Eremu urbanoko eraikinen eraberritze energetikoa sustatuz, energia kontsumoaren murrizketa lortu nahi da. Horretarako, herritarren, eragile ekonomiko eta instituzioen egoera ulertu, eta eraberritze energetikoa sustatzeko estrategia bateratu bat definituko da askotariko eragileen parte-hartzea bermatuz."}, {"text_idx": "#000020", "text": "Herri bakoitzean trantsizio energetikoa garatzeko oztopo izan daitezkeen ordenantza eta erregulazioak identifikatu eta eskualdeko udalerri guztien artean landu nahi dira. Izan ere, horien bidez energia jasangarriaren eta kilimaren aldeko bidea erraztu eta azkartu daiteke."}, {"text_idx": "#000022", "text": "Debagoienean inklusio soziala eman dadin, lehen diagnosia egingo da eta pobrezia energetikoari aurre egiteko dauden mekanismoak ikertu. Soluzio integratu bat diseinatuko da publiko-pribatu elkarlanean."}, {"text_idx": "#000023", "text": "Energia berriztagarrien arloan eskualdean dagoen ezagutza, esperientziak eta ikasketak partekatzeko esparru bat eratuko da, eta bertan modu kolaboratiboan erantzungo zaie ager daitezkeen behar, aukera eta zailtasunei."}, {"text_idx": "#000024", "text": "Proiektuaren helburua hezkuntza-komunitate osoaren lankidetza eta parte-hartze aktiboa sustatzea da, ikastetxeetan energia-aurrezpena eta eraginkortasuna sustatzeko, trantsizio energetikoaren gaia gizarteratuz."}, {"text_idx": "#000025", "text": "Debagoienean etorkizunean emango den egoera energetikoaren prospektiba egitea da helburua, energia kontsumoa eta sorkuntzaren (teknologia mota eta ahalmena) ikuspegitik."}, {"text_idx": "#000027", "text": "Trantsizio energetikoan gako izan daitezkeen adierazleen identifikazio eta diseinua egin ostean, eskualdeko udal zein Udalsarearen datuetan oinarritutako adierazleen gizarteratze eta monitorizazioa egitea."}, {"text_idx": "#000029", "text": "Markina-Xemeinen kokatutako Lea Artibai Ikastetxeak ikasleei zuzendutako proteina berriei buruzko jardunaldia antolatu zuen ostiralean bere auditorioan."}, {"text_idx": "#000031", "text": "Kooperatibak inbertsioa indartu du ingurumen inpaktua murrizteko edota hondakinen balorizaziorako, piezen pisua murrizteko eta materialak berrerabiltzeko teknologia berriak garatzeko."}, {"text_idx": "#000032", "text": "Itsas industriarentzako bost produktu jasangarri sortu dituzte"}, {"text_idx": "#000033", "text": "CircularSeas proiektuaren helburua hondakin plastikoak itsas industrientzako produktu jasangarri bihurtzea izan da, ekonomia zirkularraren sustapena bultzatuz."}, {"text_idx": "#000035", "text": "Fagor Taldeko kooperatiben komunikazio-euskarri berria da, beren kolektiboei negozioen inguruko ekimenen eta erronken inguruko informazioa zabaltzeko balio duena."}]